En bus kørte ved 10-tiden onsdag formiddag ind i en have ved et hus på Bybakken i Ræhr ved Hanstholm.

Bussen var på vej gennem Ræhr med kurs mod Thisted, da chaufføren fik et ildebefindende og faldt ned på gulvet. Bussen fortsatte over i modsatte kørebane, hvor en tungtlastet lastbil måtte bremse for at indgå en påkørsel. Bussen fortsatte ind i en have, men blev stoppet af en jordvold og klemte sig fast ved et træ, inden den ramte huset. Der var fem-seks personer i bussen da ulykken skete. Tre blev kørt på sygehuset til observation.